ROMÂNIA 
JUDETUL SUCEAVA 
MUNICIPIUL CÂMPULUNG MOLDOVENESC 
                                               PRIMAR 	. 
Nr.______din 10.09.2025

REFERAT DE APROBARE 

la proiectul de hotărâre cu privire la acordarea titlului de  ,,Cetățean de onoare al municipiului Câmpulung Moldovenesc” domnului doctor Voinescu Dan – Cristian

, 
Conform prevederilor art. 129 alin. (13) din Ordonanța de Urgență nr. 57/2019 privind Codul administrativ, cu modificările și completările ulterioare, Consiliul Local poate conferi persoanelor fizice române sau străine cu merite deosebite titlul de cetățean de onoare al comunei, orașului sau municipiului, în baza unui regulament propriu. 
Prin Hotărârea Consiliului Local nr. 112/2022 privind aprobarea Statutului municipiului Câmpulung Moldovenesc a fost aprobată, prin Anexa 7. a, Procedura privind acordarea titlului de "Cetățean de onoare al municipiului Câmpulung Moldovenesc".
Am inițiat acest proiect de hotărâre la propunerea doamnei dr. Savin Doina,  împreună cu 331 de cetățeni ai municipiului care susțin, prin semnătură, acest demers. Comitetul Consultativ format din 4 consilieri locali și reprezentantul societății civile, recomandă acordarea titlului domnului dr. Voinescu Dan – Cristian. 
Domnul dr. Voinescu Dan – Cristian s-a născut la data de 20.12.1954 în municipiul Câmpulung Moldovenesc. A fost elev al Școlii gimnaziale ,,Bogdan – Vodă”, apoi al Școlii gimnaziale ,,Teodor V. Ștefanelli” din localitate. S-a remarcat ca fiind un școlar silitor, bun la învățătură, sociabil, iubitor de sport și alte activități extrașcolare. Frecventează cursurile liceale la Liceul ,,Dragoș – Vodă”, finalizează ca absolvent de merit.
Dr. Voinescu urmează cursurile universitare la Universitatea de Medicină și Farmacie „Carol Davila” din București, unde a obținut diploma de medic. 
Domnul dr. Dan Cristian Voinescu și-a început cariera ca medic rezident neurochirurgie, în anul 1983, la Spitalul Gh. Marinescu din capitală. Între anii 1989 - 1994 profesează ca medic specialist neurochirurg la Secția Neurochirurgie Pediatrică din cadrul Spitalului Bagdasar – Arseni, apoi pentru o perioadă de 5 ani, și-a desfășurat activitatea la Spitalul IBW Sina – Kuweit. În anul 1999 se întoarce la Spitalul Bagdasar – Arseni, ocupând postul de medic primar neurochirurg. Din anul 2005 și până în prezent dl. dr. Voinescu coordonează activitatea Secției de Neurochirurgie a Spitalului Universitar de Urgență ,,ELIAS”. 
	Dr. Voinescu Dan Cristian se remarcă printr-o carieră profesională excepțională, a urmat calificări atât în țară, cât și în străinătate, dobândind specializări în chirurgia vasculară, neuroendoscopie, neuroradiologie intervențională, chirurgia hipofizei, neurochirurgie pediatrică.

  

   Cu o experiență vastă în domeniul neurochirurgiei, dr. Voinescu este specializat în efectuarea unor proceduri complexe, precum:
•	Microchirurgia tumorilor cerebrale și spinale: utilizând tehnici minim invazive pentru îndepărtarea formațiunilor tumorale, cu scopul de a minimiza riscurile și de a accelera recuperarea postoperatorie.
•	Tratamentul herniilor de disc cervicale și lombare: aplicând metode moderne pentru decomprimarea structurilor nervoase afectate și ameliorarea simptomatologiei pacienților.
•	Chirurgia malformațiilor vasculare cerebrale: intervenind în cazuri de anevrisme și malformații arterio-venoase, pentru a preveni complicațiile majore, precum hemoragiile cerebrale.
•	Managementul traumatismelor cranio-cerebrale și spinale: oferind tratament chirurgical adecvat pentru leziuni acute, cu scopul de a reduce impactul pe termen lung asupra funcționalității pacientului.
Domnul dr. Voinescu este membru onorific al Societății Europene de Neurochirurgie Pediatrică, membru în Societatea pentru Studiul Neuroprotecției și Neuroplasticității și coautor a numeroase cărți, manuale de specialitate și studii în domeniul neurochirurgiei. 
Prin activitatea sa, dr. Voinescu a contribuit la formarea și dezvoltarea profesională a numeroși tineri neurochirurgi, promovând excelența și inovația în practica medicală. Implicarea în proiecte de cercetare și participarea la conferințe de specialitate au avut un impact semnificativ asupra comunității medicale, aducând în prim-plan provocările și soluțiile actuale din domeniul neurochirurgiei.
Dr. Voinescu Dan – Cristian reprezintă un reper important în neurochirurgia din România, dedicându-și cariera îmbunătățirii continue a actului medical și asigurării unor standarde înalte de îngrijire pentru pacienții săi.
Domnul dr. Voinescu Dan – Cristian a promovat atât în țară cât și peste hotare imaginea municipiului nostru și în semn de recunoștință propun conferirea Titlului de ,,Cetățean de onoare al municipiului Câmpulung Moldovenesc”.
Cu aceste argumente supun aprobării Consiliului Local acest proiect de hotărâre. 

                                 PRIMAR,

				      Negură Mihăiță